stanford-oval/wikipedia huggingface dataset:
ראן
צוות המשתתפים > טאנגו היראיאמה

מאסאיוקי יואי מגלם את דמותו של טאנגו, גנרל אמיץ ומוכשר ששירת את לורד הידטורה וגם נאמן לסאבורו. הידטורה מגלה אותו ביחד עם סאבורו לאחר שטאנגו מגן עליו, ושניהם הולכים לשבט פוג'ימאקי. בשלבים האחרונים של הסרט טאנגו מפקד באופן אישי על צבא ומנצח בקרב מרכזי מול כוחות ג'ירו בשעה שסאבורו מחלץ את הידטורה; הוא גם עד למותם של סאבורו ושל הידטורה.
הפסיקו לנאץ! האם אינכם חושבים שהאלים בוכים עלינו?! האלים כבר בוכים עלינו מתחילת האנושות! במקום אהבה, בחרנו במוות ובהרס! אנחנו אפילו חוגגים את הרצח!
צוות המשתתפים > טצורומארו

מאנסאי נומורה מגלם את אחיה הצעיר של הגבירה סואה, שחי כנזיר בכפר. עיניו נוקרו בפקודת הידטורה בעבר, והוא מנגן בחליל.
צוות המשתתפים > סייגי אייבה

ג'ון טאזאקי מגלם את אייבה, מצביא יריב להידטורה. הוא מופיע בפתיחה ברצף של 'שוטים' המתאר את הציד, ומציע להשיא את בתו לסאבורו, אך נסוג מהצעתו לאחר התקרית בה מוגלה סאבורו. אף על פי שדמותו לא מופיעה בהמשך הסרט, לקראת הסוף ישנה נוכחות שלו, דרך צבאו שנושא את הסמל שלו ויוצר מלכודת טקטית שמושכת את ג'ירו להאריך את הקווים של כוחותיו. מרומז כי הוא משתלט על הטירה הראשונה ומשמיד את שארית הכוחות של שבט איצימונג'י תחת פיקודו של ג'ירו והגנרלים שלו.
צוות המשתתפים > נובוהירו פוג'ימאקי

היטושי אואקי מגלם את פוג'ימאקי שבדומה לאייבה הוא מצביא יריב להידטורה שמופיע במהלך הציד. גם הוא מציע להשיא את בתו לסאבורו אך בניגוד לאייבה, מתברר כי הצעתו נשארת בתוקף במהלך סצנה משעשעת מיד לאחר הגליית סאבורו. פוג'ימאקי מתרשם מאומץ הלב ומהיושר של סאבורו, ומציע לארח אותו בחצרו. לאחר מכן הוא מופיע כתומך במערכה של סאבורו לחילוץ
הידטורה.
נושאים > כָּאוֹס

מוצגת מגילה נוראית של הגיהנום שמתארת את נפילת הטירה. אין צלילים אמיתיים כאשר המגילה נפרשת כמו חלום בלהות באור יום. זוהי תמונה של רוע אנושי, הדרך של האלה הדמונית, כפי שנראית על ידי בודהה שטוף הדמעות. המוזיקה שנמצאת ברקע של התמונות נמדדת, כמו ליבו של בודהה, במקצב של ייסורים עמוקים, של שירה של נעימה מלאת עצב שמתחילה בדומה לבכי ועולה בהדרגה ככל שהיא חוזרת על עצמה, בדומה למחזורים של קארמה, ולבסוף נשמעת כמו קינת אבל של אינסוף בודהות. (מהתסריט של "ראן")
כפי שהכותרת מציעה, כאוס מתרחש שוב ושוב בסרט; בסצנות רבות קורוסאווה מתריע על כך מראש על ידי צילום ענני קומולונימבוס מתקרבים, שהופכים לסופה משתוללת במהלך הטבח בטירה. הידטורה הוא שליט יחיד שנוכחותו החזקה שומרת על אחדות ושלום המחוז. ויתורו על כסאו משחרר דמויות אחרות, כגון ג'ירו והגבירה קאידה, להשיג את מטרותיהן שלהן, דבר שהן עושות בחוסר רחמים מוחלט. הכותרת היא כמעט בוודאות רמיזה להחלטת הידטורה לוותר על כיסאו ותוהו ובוהו שנוצר כתוצאה מכך, ישנן דוגמאות נוספת של חוסר הסדר בחיים. הרצח של טארו על ידי קורוגאנה מעלה את הגבירה קאידה לעמדת כוח והופך אותו לכלי חסר רצון בתוכניותיה. החלטתו של סאבורו לחלץ את הידטורה מושכת לבסוף שני מצביאים יריבים ומובילה לקרב לא רצוי בין ג'ירו לסאבורו, שתוצאתו השמדתו של שבט איצימונג'י.
הדוגמה המשמעותית ביותר של הכאוס הוא העדרם של האלים. כאשר הידטורה רואה את הגבירה סואה, בודהיסטית אדוקה והדמות הדתית ביותר בסרט, הוא אומר לה "בודהה נעלם מעולם אומלל זה". סואה, חרף אמונתה באהבה ובמחילה, מתוגמלת בכריתת ראשה. כאשר קיואמי טוען שהאלים לא קיימים או שהם הגורם לסבל של האנושות, טאנגו עונה ש"האלים לא יכולים להציל אותנו מעצמנו". קורוסאווה חוזר על הנקודה ואומר ש"האנושות צריכה להתמודד עם החיים בלי להסתמך על האל או על בודהה."
התמונה האחרונה בסרט מציגה את טצורומארו עומד בראש ההריסות של טירת משפחתו. הוא לא רואה, ומועד בקצה ההריסות עד שכמעט נופל מהן. הוא מפיל את המגילה של בודהה שקיבל מאחותו ורק עומד שם "אדם עיוור בקצה המצוק, משולל מאלוהיו, בעולם הולך ומחשיך". ייתכן וזה מסמל את התפיסה המודרנית של מותו של אלוהים, כפי שקורוסאווה טען ש"האדם לגמרי לבדו... טצורומארו מייצג את האנושות המודרנית".
נושאים > ניהיליזם

מה שרציתי להשיג בראן, וזה היה כבר משלב התסריט, היה שהאלים או אלוהים או כל מי שצופה בהתרחשויות של בני אנוש יחוש עצב על איך שבני האנוש הורסים זה את האחר, וחוסר האונים שלהם להשפיע על בני האנוש
בנוסף לאלמנטים הכאוטיים, "ראן" מכיל גם אלמנט של ניהיליזם (שלילה מוחלטת של ערכים ומוסכמות בחברה) שניכר החל מהקטע הראשון בו הידטורה צד בחוסר רחמים חזיר בר ועד הסצנה האחרונה עם טצורומארו. רוג'ר איברט מתאר את הסרט כך:
סרט של המאה ה-20 שממוקם בימי הביניים, שבהם אדם זקן מגיע לסוף חייו לאחר שניצח בכל הקרבות בהם השתתף ובטיפשותו חושב שיש לו עדיין את הכוח לקבוע את הדברים לדור החדש. החיים דוהרים קדימה ללא כל כבוד לרצף ההיסטורי, לילדיו יש את הרצונות שלהם ואת הזעם שלהם. רצונו אינו רלוונטי, והם מחלקים את השלל כמו כלבים שקורעים את הנבלה.
כאן ניכרת התרחקות רדיקלית מסרטים קודמים של קורוסאווה, שרבים מהם מלאי תקווה ותחושת גאולה. אפילו קגמושה, אף על פי שהוא מתעד את השמדתו של מעמד הסמוראים, מסתיים בנימת חרטה ולא ייאוש. לעומת זאת העולם של "ראן" הוא עולם הובסיאני שבו החיים הם מעגל אינסופי של סבל וכל אחד הוא נבל או קורבן, ובמקרים רבים גם נבל וגם קורבן. גיבור כמו סאבורו עשוי לעשות את הדבר הנכון, אך בסופו של דבר גם גורלו נחרץ. בניגוד לגיבורים אחרים של קורוסאווה, כמו קיקושיו משבעת הסמוראים או וטאנאבה מאיקירו שמתים תוך ביצוע פעולות גדולות, סאבורו מת ללא כל מטרה. לדמויות זוממות כמו ג'ירו או הגבירה קאידה לא ניתנה מעולם הזדמנות לכפר על חטאיהם והם נידונים לחיי רוע ולבסוף למוות אלים.
נושאים > לוחמה

כל ההתקדמות הטכנולוגית של השנים האחרונות רק לימדה את בני האדם איך להרוג זה את זה ביתר מהירות. קשה לי מאוד להישאר עם מבט אופטימי על החיים בנסיבות אלו.
לדברי מיכאל וילמינגטון, קורוסאווה אמר לו שרוב הסרט הוא מטפורה למלחמה גרעינית ולפחד של עידן פוסט-הירושימה.
קורוסאווה האמין שלמרות כל ההתקדמות הטכנולוגית של המאה ה-20 כל שהאנשים למדו זה איך להרוג זה את זה ביעילות רבה יותר. ב"ראן" כלי ההשמדה של "יום הדין" הוא הארקבוז, כלי ירייה פרימיטיבי שהוכנס לשימוש ביפן בסביבות שנת 1500. הארקבוז חולל מהפכה בלוחמת הסמוראים ועידן החרבות ולוחמה של דו-קרבות בין יחידים פסה במהירות מהעולם. עכשיו לוחמת הסמוראים ניתנת לאפיון על ידי צבאות גדולים שמתעמתים זה מול זה מטווחים ארוכים יותר. קורוסאווה טיפל כבר בנושא זה בסרטו הקודם קגמושה, עם הרס חיל הפרשים של טאקדה בעזרת הארקבוז של שבטי אודה וטוקוגאוה.
ב"ראן" הקרב בשדה האצימאן הוא דוגמה מצוינת לשיטת לוחמה חדשה זו. צלפי הארקבוז של סאבורו משמידים את חיל הפרשים של ג'ירו ומגרשים את חיל הרגלים שלו מהיער, מקום בו הפרשים אינם יכולים להסתכן. באופן דומה, רצח סאבורו על ידי צלף מראה שניתן להרוג בקלות גיבור בשדה הקרב המודרני. קורוסאווה גם מאייר שיטת לוחמה זו בעזרת המצלמה שלו. במקום להתמקד על הצבאות הלוחמים, הוא מקבע את המוקד מעבר לפעולה, כך שבסרט הצבאות מופיעים כישויות מופשטות.
הצלחה כלכלית

כאשר "ראן" הוקרן לראשונה ביפן ב-1 ביוני 1985 הוא זכה לתגובות חיוביות מרוב המבקרים, אך הצלחתו הכלכלית הייתה בינונית. ההכנסות היו כ-12 מיליון דולר, וכיסו את עלות ההפקה. ההכנסות בארצות הברית, בה הקרנת הבכורה התקיימה מחצית השנה מאוחר יותר, היו 2–3 מיליון דולר ובשנת 2000 עוד כ-337 אלף דולר. , .
גם בהיבט הפרסים לא הייתה ל"ראן" הצלחה מרשימה: הוא הושלם מאוחר מדי מכדי להיכלל בפסטיבל הקולנוע בקאן והבכורה שלו הייתה במהלך פסטיבל הקולנוע הבינלאומי בטוקיו .
קורוסאווה לא הגיע לבכורה, ובכך קומם רבים מתעשיית הסרטים ביפן; כתוצאה מכך "ראן" לא הוגש כמועמד בקטגוריית הסרט הזר הטוב ביותר לפרס האוסקר. סרג' זילברמן ניסה להגישו כשותפות צרפתית יפנית אך כשל. הבמאי האמריקאי סידני לומט ארגן מסע מוצלח להגיש את מועמדותו של קורוסאווה לפרס הבמאי הטוב ביותר.
"ראן" היה מועמד גם בקטגוריות ניהול אמנותי, הצילום הטוב ביותר ועיצוב התלבושות (בקטגוריה זו זכה בפרס). "ראן" היה מועמד גם לפרס גלובוס הזהב בקטגוריית הסרט הזר הטוב ביותר. . ביפן בלט "ראן" בכך שלא היה מועמד לסרט הטוב ביותר בטקס חלוקת הפרסים של האקדמיה היפנית, אך בכל זאת זכה בשני פרסים על הניהול האמנותי בטוב ביותר ועל המוזיקה הטובה ביותר וכן היה מועמד בארבע קטגוריות נוספות (הצילום הטוב ביותר, התאורה הטובה ביותר, הצליל הטוב ביותר ושחקן המשנה הטוב ביותר - היטושי אואקי על גילום פוג'ימאקי, פטרונו של סאבורו). "ראן" זכה בשני פרסים מהאקדמיה הבריטית לסרטים ולאמנות הטלוויזיה על הסרט הזר הטוב ביותר בשפה הזרה ועל האיפור האמנותי הטוב ביותר והיה מועמד בעוד ארבע קטגוריות נוספות.
הערות שוליים

↑  שוחחתי עם קורוסאווה בשנת 1986, כאשר "ראן" הוצג לראשונה. קורוסאווה היה בן 76 אך עדיין דמות מרשימה ובולטת מעל עמיתיו. הוא עישן סיגריות ולעיניו משקפי השמש שהיוו את הסמל המסחרי שלו (הוא מת בשנת 1998). לפי לוח השנה הוא היה אמור להיות אריה מנומנם, אך לפי המרץ שהפגין הוא נראה רענן ביותר. שאלתי אותו למה הוא הפסיק את הקול (בפסקול) בקרב הראשון, הטראומטי, למעט מוזיקת האבל. "מה שרציתי להשיג בכך ב"ראן", ענה, וזה היה שם משלב התסריט, הוא שהאלים או אלוהים או כל מי שצופה בבני האדם מרגיש עצב על הדרך שבה בני אנוש הורסים זה את זה, וחוסר היכולת להשפיע על התנהגותם של בני האנוש. המוזיקה מייצגת את רגשותיהם של האלים". מתוך האתר:
↑  Prince, Stephen (1999). The Warrior's Camera. Princeton University Press. ISBN 0-691-01046-3., p.284
↑  התסריט מבוסס על משל של מורי מוטונרי: מוטונרי הגיש לכל אחד מבניו חץ וביקש מהם לשבור אותו. לאחר שכל אחד מהם הצליח לעשות זאת, הוא הגיש לכל אחד מהם שלושה חצים וביקש מהם לנסות לשברם. לאחר שכולם נכשלו, מוטונרי הטיף להם כיצד חץ אחד יכול להישבר בקלות אך שלושה לא ישברו. ב"ראן" סאבורו מרסק את שלושת החצים על ברכו וקורא לשיעור "טיפשי".
↑  גם במקורות שלנו קיים משל דומה: הסיפור על אותו אב זקן שקודם מותו אסף את בניו וביקשם לנסות לשבור אלומת קני-קש. זה אחר זה ניסו הבנים לשבור את האלומה, ללא הצלחה. אז הוציא האב את קני-הקש מתוך האלומה, ושברם בנקל אחד-אחד. הלקח שביקש ללמד את בניו הוא: אם תהיו מאוחדים, איש לא יוכל לכם, אבל אם כל אחד ואחד יעמוד לבדו, ישברו אתכם בנקל.
↑  Peary, Gerald. "Akira Kurosawa", Boston Herald, July, 1986.
↑  Kiyoshi Watanabe (October 1985). "Interview with Akira Kurosawa on Ran". Positif 296.
↑  באתר
↑  Jim's Reviews - Kurosawa's RAN
↑  Kurosawa, Akira (1986). in trans. Tadashi Shishido: Ran. Boston: Shambhala. p. 46
↑  וכאן קורוסאווה סותר את עצמו: "מה שרציתי להגיד בסצנה האחרונה הוא שהאנושות צריכה להתייצב מול החיים ללא הסתמכות על אלוהים או על בודהה. עלינו לשאוף בכל כוחנו לבנות למען עתיד מאושר, אחרת יהיו כאן מלחמות ועוד מלחמות. הסיבה שלא יכולתי לצלם את הסרט במשך תקופה כה ארוכה הייתה שהמפיקים התלוננו שהסוף הוא טרגי. אנו תמיד עוצמים את עינינו. בראיון שצוטט באתר
↑  כל דור מקבל את השקספיר שמגיע לו. "המלך ליר" נכתב בזמן שמלכים עדיין שלטו בזכות אלוהית. האמונה בתקופת הרנסאנס הייתה שעתיד בן האנוש מושפע ממזגו הפנימי; הגאווה של ליר הביאה לנפילתו. באתר
↑  Bock, Audie. "Kurosawa on His Innovative Cinema", New York Times, October 4, 1981, pp. 21.
↑
| --- | --- |
בקרת זהויות :  GND: 1048300625  VIAF: 307288564   WorldCat (עם VIAF): 307288564 
הידטורה נמלט מהטירה הבוערת
צבא סאבורו (בכחול) נפגש עם צבא ג'ירו (באדום) בשדה האצימאן
המלך ליר, ציור מאת ויליאם דייס
קודם לצילום בילה קורוסאווה 10 שנים בציור כל אחת מהסצנות שהתעתד לצלם. בציור הזה מוצגת הטירה השלישית עם הגיעו של הידטורה.
טצואה נאקאדאי בתפקיד הלורד הגדול הידטורה
קיואמי, ליצן החצר והבדרן של הידטורה
הרצח של הפילגשים של הידטורה במהלך הטבח בטירה
תרמורגולציה

| --- | --- |
 שיוך:  בקרה ביולוגית, בקרת טמפרטורה 
 תיאור ב:  המהדורה האחת-עשרה של אנציקלופדיה בריטניקה 
 מזהים
 קוד MeSH:  G07.110.232 
 מזהה MeSH:  D001833 
 
חום הגוף של יענים ע"פ מצלמה תרמית
תרמורגולציה (בעברית: ויסות חום) היא היכולת של אורגניזם לשמור על טמפרטורת גוף בגבולות מסוימים, גם כאשר טמפרטורת הסביבה שונה מאוד. Thermoconforming, לעומת זאת, היא הסתגלות האורגניזם לטמפרטורת הסביבה, כך שזו זהה לטמפרטורת הגוף ובכך נמנע הצורך בויסות חום הגוף. תרמורגולציה פנימית היא תהליך הומאוסטטי: תהליך הפועל לשמירת סביבה פנימית יציבה, למרות השינויים שחלים בסביבה החיצונית (המחקר של תהליכים כאלה בזואולוגיה נקרא Ecophysiology). מצב בו עולה הטמפרטורה הפנימית מעל לטווח הנורמלי מכונה מכת חום. המצב ההפוך, כאשר טמפרטורת הגוף יורדת מתחת לנורמה מכונה היפותרמיה.
חיות מסוימות מסוגלות להיכנס לתרדמת בה התרמורגולציה מאפשרת לטמפרטורה הפנימית לרדת באופן זמני לצורך שימור אנרגיה. לדוגמה תרדמת דובים ו"נמנום" (אנ') בעטלפים וכיסאים קטנים.
סיווג בעלי חיים על ידי מאפיינים תרמיים > אנדותרמיה לעומת אקטותרמיה

תרמורגולציה באורגניזם מבוצעת במגוון דרכים הנעות על הספקטרום בין אנדותרמיה לאקטותרמיה. באנדותרמיה האורגניזם מייצר את רוב החום באמצעות תהליכי חילוף חומרים, והם מכונים בשפה המדוברת בעלי דם חם. יצורים אקטותרמיים משתמשים במקורות חום חיצוניים לווסת טמפרטורת הגוף. הם מכונים בשפה המדוברת בעלי דם קר, למרות העובדה שטמפרטורת הגוף שלהם לעיתים דומה מאוד לטמפרטורת הגוף של בעלי דם חם.
סיווג בעלי חיים על ידי מאפיינים תרמיים > קירור אקטותרמי (בעלי דם קר)

אידוי:
התאדות של זיעה, נוזלי גוף אחרים.
הסעה:
הגדלת זרימת הדם אל שטח הגוף למקסום אובדן החום.
הולכה:
איבוד חום על ידי מגע בשטח קר. למשל:
שכיבה על קרקע קרה.
טבילה במים כגון נהר, אגם או ים.
כיסוי הגוף בבוץ קר.
קרינה:
איבוד חום על ידי הקרנתו מן הגוף.
סיווג בעלי חיים על ידי מאפיינים תרמיים > חימום אקטותרמי או צמצום איבוד חום (בעלי דם קר)

הסעה:
טיפוס לעצים גבוהים יותר, רכסים, סלעים.
כניסה למים או משב אוויר חמים יותר.
בניית מבנה מבודד כמו קן או מחילה.
הולכה:
שכיבה על קרקע חמה
קרינה:
שכיבה בשמש (חימום בדרך זו מושפע על ידי זווית הגוף ביחס לשמש).
קיפול העור כדי להפחית את החשיפה.
הסתרת משטחים גדולים כגון כנפיים. (במידה והסביבה קרה)
חשיפת משטחים גדולים כגון כנפיים. (במידה והסביבה חמה)
בידוד:
שינוי צורה כדי לשנות את יחס פני השטח/נפח.
ניפוח הגוף.
סיווג בעלי חיים על ידי מאפיינים תרמיים > הומיאותרמיות לעומת פוקילותרמיות

המונחים הומיאותרמיות ופוקילותרמיות מתייחסים ליציבות חום הגוף הפנימי. רוב האורגניזמים האנדותרמיים הם הומיאותרמים, כמו יונקים. עם זאת, בעלי חיים בעלי בחירה אנדותרמית (facultative endothermy) כמו חלק מהנחשים הם לעיתים קרובות פוקילותרמיים, כלומר הטמפרטורה שלהם יכולה להשתנות במידה ניכרת. רוב הדגים הם אקטותרמיים, מכיוון שרוב החום שלהם מגיע מן המים שמסביב. עם זאת, כמעט כל הדגים הם פוקילותרמיים.
הערות שוליים

↑  וִסּוּת חֹם במילון ביולוגיה כללית (תשס"ט), 2009, באתר האקדמיה ללשון העברית
| --- | --- |
בקרת זהויות :  NLI: 987007282665505171  BnF: cb119374159 (data)  GND: 4117204-8  LCCN: sh85015258  LNB: 000305107  NKC: ph139277 
ערך זה הוא קצרמרבנושא פיזיולוגיה. אתם מוזמנים לתרום לוויקיפדיה ו.
תרזה פרקרובה

| --- | --- |
אין תמונה חופשית
 לידה:  30 בדצמבר 1921 Zapusta, Masovian Voivodeship, רפובליקת פולין 
 פטירה:  19 במאי 1998 (בגיל 76) ורשה, רפובליקת פולין 
 מדינה:  פולין 
 מקצוע:  היסטוריונית 
 מידע חסידת אומות העולם
 פרסים והוקרה:  חסידת אומות העולם (4 במרץ 1985) 
 קישורים חיצוניים
 יד ושם:  תרזה פרקרובה
 
תרזה פרקרובה (דוברסקה) (בפולנית: Teresa Prekerowa, z d. Dobrska;‏ 30 בדצמבר 1921 – 19 במאי 1998) הייתה היסטוריונית פולנייה. כתבה מאמר על ארגון ז'גוטה. הוכרה כחסידת אומות עולם על הצלת יהודים בתקופת השואה.
ביוגרפיה

תרזה נולדה בכפר הפולני זאפוסטה שממזרח לשיינו, למשפחה מקומית בעלת קרקעות וגדלה בסביבה כפרית. בזמן מלחמת העולם השנייה, שהתה עם משפחתה בוורשה הכבושה.
ביוגרפיה > פעילות בתקופת השואה להצלת יהודים

ב-1940 פגשה תרזה את אלינה וולמן. שתיהן הפכו לחברות קרובות מאוד. לאחר שמשפחת וולמן עברה לגטו ורשה, תרזה הבריחה מזון לגטו עבורם. בשלב מוקדם יחסית, היא שכנעה את אלינה לברוח לצד הארי של העיר וארגנה לה עבודה ומקום מגורים. בתחילת האקציה הגדולה תרזה סייעה להבריח את משפחתה של אלינה מהגטו.
בספטמבר 1941, תרזה מצאה ילדה יהודייה עזובה בוכה על מפתן ביתה. היא אספה אותה וטיפלה בה בבית הוריה. היא דאגה ללבושה ולימדה אותה להתנהג כמו פולנייה והביאה אותה למנזר. במהלך המלחמה תרזה נישאה ועברה לגור מחוץ לורשה, שם הסתירה יהודי בשם יאן זילינסקי מינואר עד אוגוסט 1943.
ביוגרפיה > לאחר המלחמה

לאחר המלחמה החלה תרזה לעבוד בהוצאת ספרים מדעית פ.ו.נ. (אנ') (Wydawnictwo Naukowe PWN). בשנות ה-70 עברה לעבוד בהוצאת הספרים הלאומית של פולין פ.י.ו. (אנ') (State Publishing Institute PI) והתמחתה בספרות קומוניסטית, היסטוריה ופילוסופיה. ב-1973 השלימה את לימודיה באוניברסיטת ורשה, וכתבה את התזה שלה על ארגון ז'גוטה, בהנחיית ולדיסלב ברטושבסקי, שסיפק חומר עזר לכתיבה.
היא חקרה אודות הצלת יהודים על ידי פולנים במהלך השואה, ופרסמה את תוצאות מחקריה בין השאר בספר שהוצא לאור על ידי יד ושם (לקריאה נוספת).
הכרה והנצחה

תרזה הוכרה כחסידת אומות העולם ב-4 במרץ 1985 על ידי יד ושם. היא ביקרה בישראל ב-2 באוקטובר 1985 והשתתפה בטקס נטיעת עץ והענקת מדליה. שמה נחקק בקיר הכבוד בגן חסידי אומות העולם. ב-1995 זכתה בפרס מטעם ארגון הסופרים הבינלאומי על כתביה.
לקריאה נוספת

Teresa Prekerowa, The “Just” and the "Passive" in Yad Vashem Studies, Volume XIX
הערות שוליים

1 2 3  Prekerowa, Teresa, The Righteous Among The Nations, Yad Vashem
1 2  עדות של תרזה פרקרובה, ארכיון קרן השואה של אוניברסיטת דרום קליפורניה, באתר collections.ushmm.org
↑  ולדיסלב ברטושבסקי (1999), "Spotkanie poświęcone pamięci Teresy Prekerowej, zorganizowane 8 lutego 1999 w Sali Lelewelowskiej przez Towarzystwo Miłośników Historii"
↑  Polska Bibliografia Literacka (PBL), pbl.ibl.poznan.pl
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "תרזה פרקרובה".
| --- | --- |
בקרת זהויות :  NLI: 987007266772405171  PLWABN: 9810595829905606  BnF: cb123722682 (data)  GND: 133887758  ISNI: 0000 0000 2680 7022  LCCN: n82147799  NKC: mzk2015877566  RERO: 02-A005694786  SUDOC: 03275406X  VIAF: 39457520   WorldCat (עם VIAF): 39457520
שבר באגן

שבר באגן הוא שבר במבנה העצמות באגן. זהו שם כולל לשברים בעצמות האגן, עצם העצה ועצם הזנב.
| --- | --- |

צילום רנטגן של שבר מסוג "open-book" באגן
 מיקום אנטומי:  אגן 
 קישורים ומאגרי מידע
 eMedicine:  article/1247913 
 DiseasesDB:  9739
 סיווגים
 ICD-10:  S32
סימנים וסימפטומים

הסימנים לשבר באגן כוללים בעיקר כאב מקומי, המתעצם בהליכה או בהזזת הרגליים. ייתכנו גם נפיחות או אדמומיות באזור השבר.

סימנים נוספים יכולים לכלול:
כאבים באזור הבטן או בגב התחתון
קהות או עקצוץ ברגליים או במפשעות
דימום מהנרתיק, צינור השופכה או פי הטבעת
קושי במתן שתן
קושי בהליכה או בעמידה
סימנים וסימפטומים > סיבוכים

סיבוכים יכולים להתרחש במקרה של שבר פתוח, כאשר ישנו אובדן דם משמעותי, פגיעה עצבית או ניקוב של איבר מסוים.

מצבים אלה עלולים להוביל להלם או להקרנה של הכאב לאזורים שנפגעו.
הפגיעות הנפוצות הן בכבד, בטחול, בשלפוחית השתן ובצינור השופכה.
גורמים

חבלה פיזית, שנגרמת בעיקר מתאונות דרכים או מנפילה מגובה
דלדול עצם (אוסטאופורוזיס)- זוהי הסיבה הנפוצה בקרב קשישים. השבר יכול להיגרם בגלל נפילה מעמידה או בזמן פעילות שגרתית
התנתקות של חלק מעצם האגן באזור החיבור לשריר. זוהי סיבה נדירה יותר, והיא נפוצה בעיקר בקרב ספורטאים צעירים שנמצאים עדיין בשלבי גדילה
פתופיזיולוגיה

היכרות עם מבנה האגן ופעולתו בתמיכת הגו והרגליים מסייעת בהבנת ההשפעות של שבר באגן.

האגן מורכב משלוש עצמות - כסל (ilium), שת (ischium) וחיק (pubis), אשר מתחברות לשני צדי עמוד השדרה ולעצם העצה בחלק האחורי ויוצרות מבנה טבעתי בעל שקעים היוצרים את מפרקי הירך.
האגן הוא מרכיב עיקרי בגוף בשמירה על יציבה ותנועה, והוא צריך להיות חזק מספיק בשביל לעמוד בלחצים ובאנרגיה המופעלים עליו.

החיבור לעמוד השדרה הוא חשוב בוויסות הכוח המופעל על הגו והעברתו אל הרגליים בעת תנועה. ישנם מספר שרירים שגם להם תפקיד חשוב בשמירה על יציבות האגן.
בשל המבנה הטבעתי של האגן ובשל כל הכוחות המעורבים, לשבר בנקודה אחת יכולים להתלוות שבר או פגיעה באיברים בנקודה אחרת במבנה הטבעתי או בסמוך לו. לשבר עלול להתלוות גם דימום קשה בשל אספקת הדם הנרחבת לאזור.
ישנם מספר דפוסים שכיחים לשברים באגן, התלויים בכיוון הפגיעה ובעוצמתה. דרך פשוטה לסיווג השברים היא לפי יציבותם. ניתן לחלק את השברים היציבים והלא יציבים לשברים פתוחים (בהם שברי העצם יוצאים דרך העור) ולשברים סגורים (בהם שברי העצם לא חדרו את העור). שברים פתוחים הם מסוכנים במיוחד כיוון שהם חשופים יותר לזיהומים.
פתופיזיולוגיה > שבר יציב

בשבר מסוג זה, ישנו לרוב שבר בודד בטבעת האגן וקצות העצם השבורה יחסית מסודרים. שברים בגיל המבוגר, שנגרמים מפגיעה חלשה יחסית, הם לרוב שברים יציבים.
פתופיזיולוגיה > שבר לא יציב

בשבר מסוג זה, ישנם לרוב שני שברים או יותר בטבעת האגן, וקצות העצמות השבורות אינם מסודרים, אלא זזו ממקומם. שברים אלה נגרמים בעיקר מפגיעות באנרגיה גבוהה.
פתופיזיולוגיה > סיווג שברים

הכוחות השונים המופעלים על האגן מתבטאים בסוגים שונים של שברים. ניתן לסווג שברים באגן בשתי שיטות לפי דפוס השבר, המאפשרות לקבוע את יציבות טבעת האגן לפי דרגות חומרה.

שתיים מהשיטות המקובלות הן סיווג טייל (אנ') וסיווג יאנג-בורגס (אנ').
פתופיזיולוגיה > סיווג שברים > סיווג טייל

מבוסס על המכלול של עצם העצה והכסל.
בפציעות מסוג A המכלול נותר ללא שינוי, ישנו שבר יציב שלא דורש ניתוח.
בפציעות מסוג B יש תזוזה חלקית של המכלול בעקבות כוח חיצוני או פנימי. לרוב שברים אלה אינם יציבים.
בפציעות מסוג C המכלול כולו יצא ממקומו בעקבות פגיעה חזקה- בעיקר מתאונות דרכים או מנפילה מגובה. שברים אלה אינם יציבים.
פתופיזיולוגיה > סיווג שברים > סיווג יאנג-בורגס

מבוסס על מנגנון הפגיעה.
פגיעה קדמית או אחורית, המתחלקת ל-3 רמות לפי חומרת השבר
פגיעה צידית, המתחלקת גם היא ל-3 רמות לפי חומרת השבר. זהו סוג הפגיעות הנפוץ ביותר
פגיעה אנכית, הנגרמת מנפילה מגובה
פגיעה משילוב של מספר כוחות
אבחנה

לרוב נאבחן שבר באגן כאשר יש רגישות בעצם, כשיש קושי בהליכה ובתנועה או כשישנה פגיעה בפעילות העצבית בחלקו התחתון של הגוף. ייתכנו גם פגיעות באיברים בתוך טבעת האגן, כמו מעיים, כליות או שלפוחית השתן.

צילום רנטגן פשוט יוכל להראות שבר.

בדיקת CT של אזור האגן או הבטן תיערך פעמים רבות כדי לקבל תמונה טובה יותר של השברים. כתלות בחומרת השברים, ייתכנו גם בדיקות דימות נוספות, כגון בדיקת AP שנחשבת ליעילה במיוחד באיתור שברים.
טיפול

שברים באגן יכולים להיות שברים מסובכים יחסית, והטיפול בהם יכול להיות ממושך ומלווה בכאב. לרוב בשברים פשוטים לא יהיה צורך בהתערבות כירורגית, ואז יבחרו באפשרויות של קיבוע השבר ושיקום האזור. במקרים בהם השבר מסובך ויש צורך בניתוח, יש חשיבות רבה להתאמת סוג הניתוח לסוג השבר על מנת שלא לפגוע באיברים פנימיים. ההליך הניתוחי צריך להיות כמה שפחות פולשני.
טיפול > קיבוע

מקבעים את האגן באמצעות מכשיר מיוחד, או באמצעות קיבוע מאולתר. החשיבות היא בייצוב וקיבוע האגן. ייצוב טבעת האגן מסייע בהפחתת איבוד דם מסיבי מכלי הדם באזור.
טיפול > שיקום

במקרים מסוימים, שברים פשוטים שאינם דורשים ניתוח יטופלו באמצעות מנוחה ללא תנועה. ברגע שהשבר החלים מעט, ניתן להתחיל ולבצע שיקום בעזרת פיזיותרפיסט - הכולל עמידה, הליכה באמצעות הליכון, ובהמשך הליכה בעזרת מקל הליכה.

בתהליך השיקום ישתמשו לעיתים גם בתרופות כגון נוגדי קרישה או משככי כאבים.
טיפול > ניתוח

פעמים רבות, בעיקר בשברים בלתי יציבים באגן, יש צורך בניתוח. ישנן מספר שיטות לייצוב האגן באמצעות ניתוח:
ניתוח קיבוע חיצוני - ייצוב האגן באמצעות סיכות או ברגים המוכנסים באמצעות חתך קטן בעור ובשריר
מתיחת השלד - סיכות המושתלות בעצם הירך ומשקולות לרגליים המייצבות את השבר במיקום תקין
ניתוח קיבוע פנימי - מיקום מחדש של שברי העצם וקיבועם באמצעות חיבור ברגים או לוחיות למשטח העצם עצמה
פרוגנוזה

ייצוב מוקדם של שבר באגן מפחית דימום ומשפר את זמן החלמתו של השבר.
שיעורי התמותה באנשים בעלי שברים באגן הוא בין 7 ועד 19 אחוזים, אך מקרי המוות הם תוצאה בעיקר של פגיעה באיברים אחרים בעקבות טראומה.
 תמותה משבר באגן יכולה להיגרם בשל סיבוכים הקשורים לשבר - דימום חמור שגורם להגדלת נפח האגן, או לחץ חיצוני שגורם להקטנת נפח האגן.

שבר באגן שנגרם בעקבות נפילה בגיל המבוגר לרוב אינו מסכן חיים, ופעמים רבות מתאחה ללא התערבות כירורגית.
אפידמיולוגיה

שברים באגן מהווים כ-3% מכלל השברים בעצמות השלד.
כמחצית מהשברים הם יציבים, והשאר אינם יציבים בדרגות שונות. שברים פתוחים באגן הם נדירים.
שכיחות שברים באגן גבוהה בגילאים 20–40 ומעבר לגיל 65.

בצעירים, פציעות שנגרמות מתאונות דרכים הן הסיבות הנפוצות ביותר לשברים באגן (60% מהמקרים). אחריהן נפוצות פגיעות בעקבות נפילות מגובה רב (30% מהמקרים).

אמנם שיעורי המוות משברים באגן ירדו בשנים האחרונות, אך היארעות השברים באגן נמצאת במגמת עלייה בשל עלייה בכמות תאונות הדרכים.
לקריאה נוספת

ספר אורתופדיה, ד"ר ערן תמיר, 2011
Lisa A. Foris, Muhammad Waseem, StatPearls, Pelvic Fracture, Treasure Island (FL): StatPearls Publishing, 2018
Lloyd E. Stambaugh, C.C. Blackmore, Pelvic ring disruptions in emergency radiology, European Journal of Radiology, 48, 2003-10, עמ' 71–87
J W Young, A R Burgess, R J Brumback, A Poka, Pelvic fractures: value of plain radiography in early assessment and management., Radiology, 160, 1986-08, עמ' 445–451
Caroline Lee, Keith Porter, The prehospital management of pelvic fractures,Emergency Medicine Journal : EMJ, 24, 2007-2, עמ' 130–133
Pelvic Ring Fractures: What the Orthopedic Surgeon Wants to Know, pubs.rsna.org
James Fiechtl, MD, Pelvic trauma: Initial evaluation and management, UpToDate